Só wil departement oor toelating by skole besluit | Maroela Media
Belanghebbendes het tot 12 Maart om kommentaar op die beleid te lewer. (Foto: Unsplash)
Angie Motshekga, minister van onderwys, het die wysigings vir toelating tot staatskole in die Staatskoerant aangekondig. Dit stippel die beleid uit wat provinsiale departemente en skoolbeheerliggame moet volg om leerders by skole toe te laat.
Die voorgestelde beleid bepaal onder meer dat geen leerder toegang tot 'n staatskool geweier mag word gegrond uitsluitlik op die skool se taalbeleid nie.
Die beleid lui ook dat die "mag om die taalbeleid van die skool te bepaal uitgeoefen moet word met die nodige inagneming van die waardes" in die Grondwet, asook met inagneming van dít wat regverdig, billik uitvoerbaar en gelyk is, asook die behoefte om die gevolge van vorige diskriminerende wette en gebruike reg te stel.
Ingevolge die beleid mag daar geensins teen 'n leerder gediskrimineer word op grond van onder meer ras, geslag, gender, huwelikstatus, etnisiteit, gestremdheid, geloof, taal, immigrasiestatus of nasionaliteit nie.
Staatskole moet ook leerders met spesiale onderwysbehoeftes toelaat in soverre dit prakties moontlik is. Skole word ingevolge die beleid aangemoedig om sover moontlik hul fasiliteite vir dié leerders toeganklik te maak. Indien dit nie moontlik is nie, moet die aansoek na die hoof van die departement verwys word.
Die beleid lui ook dat leerders in beginsel saam met die res van die onderdomsgroep moet vorder.
"Die herhaling van grade lei selde tot beduidende verbetering in leer en het dikwels die teenoorgestelde uitwerking. Die norm vir herhaling is een jaar per skoolfase, indien nodig. Veelvuldige herhalings in een graad word nie toegelaat nie."
Die beleid lui voorts dat dit egter nie gesien moet word as outomatiese bevordering nie.
Ingevolge die beleid mag 'n departementshoof, ná beraadslaging met beheerliggame, die voedingsone vir staatskole vasstel om die getal leerders te beheer en ouers se voorkeure te koördineer.
Wanneer hierdie sones oorweeg word, moet verskeie kwessies in ag geneem word. Dit sluit in die kapasiteit van 'n skool en ander skole in die omgewing, die taal en leerplan wat by 'n skool en ander skole in die gebied aangebied word, die bevolkingsdigtheid in die gebied, asook die behoefte aan geografiese en ruimtelike transformasie.
Voorkeur moet ingevolge die beleid gegee word aan 'n leerder wat in 'n voedingsone van 'n skool woon of 'n boetie of sussie in dieselfde skool het, of wie se ouers in die voedingsone werk. 'n Leerder wat buite die voedingsone woon mag steeds aansoek doen om toelating, maar dit kan nie gewaarborg word nie.
Die beleid sit ook die voorwaardes uiteen waaronder leerders wat nie Suid-Afrikaanse burgers is nie, se toelating hanteer moet word.
Belanghebbendes het tot 12 Maart om kommentaar te lewer op die voorgestelde beleid. Voorleggings kan by die departement van onderwys se kantoor by Sol Plaatje-huis in Strubenstraat in Pretoria ingehandig word, of kan na [email protected] of [email protected] gestuur word.
Daar is 11 amptelike landstale.Gaan al die tale by skole aangebied word.Hierdie wetgewing is gemik op Afrikaanse skole.Die wet sal in die grondwetlike hof ongrondwetlik verklaar word.Vra maar vir Lesufi.
Bou baie meer skole en stel meer gekwalifiseerde onnies aan.
Hier kom groot marrakas! Funksionerende skole gaan afgetakel word om plek te maak vir almal. Sterkte julle skole!!!
Tuis onderrig, so hou jy vir hom uit, lekker gebol, minister het dan geen se, hie haaa. Lekker dag vir Julle, Tata my kinders, liefies vir julle.
So laat ek reg verstaan, as ek my afrikaanse kinders by n engelse of Afrika taal skole inskryf (nie dat ek sal nie) MOET hulle die kinders akomodeer? Of geld dit net vir afrikaanse skole?